Waar is Kurt-Lee, Eben of Frans?Kurt-Lee Arendse. Foto: Twitter. Nie een Springbok het die kortlys vir die Autumn Nations-reeks se speler van die reeks gehaal nie. Organiseerders het in ŉ verklaring aangedui dat Damian Penaud (Frankryk), Ardie Savea (Nieu-Seeland) en Ange Capuozzo (Italië) vir die toekenning benoem is. Ja, die Bokke het twee van hul vier wedstryde verloor, maar spelers soos Kurt-Lee Arendse, Eben Etzebeth en Frans Malherbe het immers vir barshou-vertonings op die Suid-Afrikaners se jaareindtoer gesorg. Arendse is ongetwyfeld ŉ driedruk-masjien terwyl sy kul-jou-hier-kul-jou-daar-lopie vir Marcus Smith bloedrooi op Twickenham laat bloos het. Die 26-jarige vleuel gee vir die Springbokke aansienlik meer slaankrag en ŉ mens is opgewonde oor wat hy en Cheslin Kolbe by volgende jaar se Wêreldbeker-toernooi in Frankryk kan vermag. Dan was Eben Etzebeth oudergewoonte weer die vuur in die Springbokke se enjinkamer, terwyl Frans Malherbe sy gewig in goud werd is. Die stut, wat die skaal op 125 kg laat kreun, is een van die Suid-Afrikaners se groot helde en sy werkverrigting is waarskynlik een van die hoofredes vir die Bokke se skrumsukses teen Engeland. Net so terloops, sir Clive Woodward het omtrent vir jou gal gebraak ná die Springbokke se triomf op Twickenham. “Hierdie was amptelik die donkerste week in Engeland se rugbygekiedenis. Rugby in die land is tans ŉ gemors en die nederlaag teen ŉ Springbokspan – sonder nege van sy beste spelers – het dit net onderstreep,” het die oudafrigter in een van sy rubrieke geskryf. “Nog nooit vantevore het die toeskouers die span uitgejou voordat die finale fluitjie op Twickenham geblaas het nie. Ek het dit gehaat, maar terselfdertyd is dit ook ŉ refleksie van hoe Engeland se rugbysake tans lyk.” En Arendse het saam met Malherbe en res van die Springbokspan tot Woodword se konsternasie bygedra. #ANS '22 Player of the Series Nominees: ???????? Damian Penaud – @FranceRugby ???????? Ardie Savea – @AllBlacks???????? Ange Capuozzo – @Federugby VOTE NOW ???? https://t.co/rFi26wlxFQ pic.twitter.com/x9MHhedt7M — Autumn Nations Series (@autumnnations) November 27, 2022